ענני במרחב
אחיזת השופר מלמעלה למטה או מלמטה למעלה
כף החיים: לפי הפוסקים הרחב למעלה ולפי האריז"ל הרחב למטה
הנה כתב הרמ"א (או"ח תקפ"ה סעיף ב') "וכן יהפוך השופר למעלה שנאמר עלה אלהים בתרועה (רוקח ומהרי"ל)". וכתב עלה בספר כף החיים (סק"ל) "וכן יהפוך השופר למעלה וכו' פי השופר למעלה, לשון מהרי"ל, ונראה כוונתו שיעמיד הפה למעלה ולא לצדדין, מג"א סק"ה. ור"ל שאינו ממעט כי אם שלא יהיה פה השופר לצדדין, אבל א"צ להגביה צד הרחב של השופר קצת יותר למעלה מן הפה דהיינו להעמיד השופר באלכסון למעלה, מחצית השקל. ובלבוש כתב יהפוך השופר מעט למעלה משמע שר"ל שיגביה הפה מעט למעלה, מג"א שם. ור"ל שיהיה פי השופר בצד הרחב למעלה מפה של התוקע, יד אפרים. מיהו בשער הכונות דף צח. כתב שפיו הקצר יהיה למעלה בפיו של התוקע ופה הרחב יהיה למטה יעו"ש, וכ"כ בפרי עץ חיים שכ"ו פ"א[footnoteRef:1].   [1:  שו"ר מש"כ בזה הרמ"מ קארפמן ז"ל בספרו מנחת כהן או"ח תקפ"ה.] 

בת עין: הרחב למעלה
פ' תבוא ד"ה והיה כי תבוא בא"ד: היינו שצריך לעסוק ולהשיג שני שלימויות, לעילא בבחי' רוחניות בחי' השתוקקות, ולתתא בבחי' גשמיות בחי' הסתפקות... ואפשר לומר שזהו ענין שופר, 'מן המיצר קראתי י"ה' ממיצר של שופר, 'ענני במרחב י"ה' תענני במרחב של שופר, כי צריך להפוך פי השופר המרחב למעלה, כי בבחי' מעלה שהוא דברים רוחניים צריך להיות בבחי' מרחב שהוא בחי' השתוקקות, להשתוקק שיהיה עבודתו בבחי' מרחב. ומיצר של שופר הוא למטה, כי למטה בבחי' גשמיות צריך להיות בבחי' מיצר והסתפקות. 
באר מים חיים פ' בראשית מהדו' אבן ישראל עמ' כ"ט: הרחב למעלה
...וטעם השני הוא בסוד הכתוב מן המצר קראתי יה ענני במרחב יה. וכאשר כתבו יודעי נסתרי התורה בסוד השופר, שהדיבור היוצא ממקום הצר בכח גדול, אז תיכף בהגיעו לרחבה, מתפשט ומתרבה בכל עז ומתעלה למעלה למעלה, כמאמר הקרא ויהי קול השופר הולך וחזק מאוד. כי כשהוא יוצא ממצר אז מתפשט ומתחזק למאד. וזה רמז הכתוב באורים כבדו ה'. כלומר דרך נקב קטן, כדי שיתפשט הקול היוצא מזה במעלה וברוחב עד אין שיעור. ועבור זה אמר דוד ממעמקים קראתיך. הקול כשהוא עולה מן המצר מתרחב ועולה לצור העונה במרחב יה, ועל ידי זה יתקבל תפלתו, כאומרו ענני במרחב יה. 
אדמו"ר הרש"ב מליובאוויטש נבג"מ: ע"פ קבלה הרחב למטה ע"פ נגלה וחסידות הרחב למעלה
ספר המאמרים אעת"ר מאמר ד"ה מן המצר (עמ' ג') "הנה בפרי עץ חיים שער השופר (פ"א) איתא ויכוין בו איך הוא קצר ורחב כו', רמז לדיקנא איך שהיא למעלה צרה ולמטה מתרחבת, ויש בה ב' שמות י"ה וכו'. ולפ"ז ענין מן המיצר אל המרחב הוא מלמעלה למטה, דהתחלת ההמשכה הוא מן המיצר והולך ומתרחב כו'. ולכן ע"פ קבלה צ"ל צד הקצר דשופר למעלה והרחב למטה כמ"ש בפרי עץ חיים, וע"פ הנגלה צ"ל הרחב למעלה. וי"ל דהיינו כמשנת"ל דמן המיצר אל המרחב הוא מלמטה למעלה.

